SA’ners braak gal oor Ryanair se Afrikaanse vraelysRyanair (Foto: BBC News Africa, Twitter) Suid-Afrikaners is vies oor die Afrikaanse vraelys wat hulle moet voltooi voordat hulle op ŉ vliegtuig van die Ierse lugredery Ryanair wat na die Verenigde Koninkryk (VK) vlieg, toegelaat word. Volgens Suid-Afrikaners is dit diskriminerend. Talle van die ontevrede Suid-Afrikaners sê die vraelys is diskriminerend omdat baie van hulle nie Afrikaans verstaan nie. Die vraelys bevat vrae oor Suid-Afrikaanse algemene kennis. BBC berig Ryanair het die toets verdedig en gesê dit skakel diegene uit wat met bedrieglike Suid-Afrikaanse paspoorte reis. “Weens die hoë voorkoms van bedrieglike Suid-Afrikaanse paspoorte, vereis ons dat passasiers wat na die VK reis ŉ eenvoudige vraelys invul wat in Afrikaans uitgereik word,” lui ŉ verklaring. “As passasiers nie hierdie vraelys kan voltooi nie, sal hul reis geweier word en hul vluggeld sal ten volle terugbetaal word.” ŉ Suid-Afrikaanse man wat in Mei van Lanzarote na Londen gevlieg het, het gesê hy was geskok toe Ryanair sy paspoort en instapkaart weggeneem het voordat die Afrikaanse vraelys aan hom oorhandig is. Toe Dinesh Joseph teen die vraelys betoog het, het Ryanair-personeel volgens hom bloot gesê: “Dit is jou taal.” ŉ Herrie het ook op sosialemediaplatforms oor die saak ontstaan. Volgens die Suid-Afrikaanse sensus wat in 2011 uitgevoer is, is daar sowat 13% van Suid-Afrikaners wat Afrikaans as eerste taal praat. Afrikaans is die land se derde mees gesproke moedertaal, naas isiZulu en isiXhosa. BBC het Ryanair gevra hoekom hulle vereis dat die toets in Afrikaans eerder as enige ander Suid-Afrikaanse taal afgelê moet word, maar die maatskappy het nie geantwoord nie. Die toets word nie deur Britse grensowerhede vereis nie.